**Tilføjelse til Forslag om Stråsø-området som natur-nationalpark**

fra DN Holstebro, DN Herning og Ringkøbing-Skjern til DN’s præsident og HB, den 12.10.20.

Efter læsning af lovforslaget om naturnationalparker (<https://hoeringsportalen.dk/Hearing/Details/647519>) og rapporten Biodiversitetseffekter af rewilding fra DCE – Nationalt Center for Miljø og Energi ved Aarhus Universitet (den første danske forskerrapport om rewilding) (<https://dce2.au.dk/pub/SR425.pdf>) er vi blevet meget klogere på naturnationalparker og rewilding og især sidstnævntes betydning for den biologiske mangfoldighed (DCE- rapporten: ”Rewilding er vores bedste naturvidenskabelige bud på en omkostningseffektiv natur- og biodiversitetsforvaltning (side 12) og ”Med rewilding med store planteædere og generel genopretning af dynamiske processer, vil man tage fat på en af hovedårsagerne til tilbagegangen i biodiversiteten” (side 91). Vi har derfor nogle tilføjelser til vort oprindelige forslag.

**1. Vedr. hegning: Vi foreslår, at en naturnationalpark (NNP) i Stråsø hegnes med kvæghegn**

I vort forslag skriver vi: ”Der skal ikke være hegn rundt om området”, idet vort synspunkt var, at vildtet (krondyr, rådyr, ulv, ræv, grævling osv.) skal kunne passere uhindret ud og ind af området. Det synspunkt har vi revideret efter læsning af DCE-rapporten.

Ifølge DCE-rapporten er essensen af rewilding: 1) Helårsgræsning (frem for som nu hård sommergræsning og ingen vintergræsning). 2) Langt højere græsningstryk end nu, dvs. mange flere dyr på et areal. 3) Samgræsning med flere forskellige arter for at sikre mosaiknatur og forskelligartet græsning. 4) Hegning af hele området for at sikre højt et græsningstryk (sådan at dyrene ikke forlader området), og for holde de vilde græssere væk fra veje, naboarealer mv.

Lovforslaget og DCE-rapporten opererer med både vildthegn og kvæghegn. Af hensyn til at øge græsningstrykket ved at holde kron- og rådyrbestandene inde i en NNP Stråsø, ville et vildthegn teoretisk være formålstjenligt. Men vi mener, at et vildthegn omkring NNP Stråsø er uacceptabelt og uetisk, fordi et vildthegn vil holde krondyr og rådyr inde, sådan at de ikke kan flygte ud af området, når de jages af ulve. Desuden vil sådan et hegn reelt indhegne ulveflokken, hvilket for det første næppe er lovligt i henhold til Habitatdirektivet og dansk lovgivning. For det andet ville det give ulvemodstandere og politikere, der har foreslået netop dette, ret, og det kan skabe præcedens i dansk ulveforvaltning. Også det uacceptabelt. Altså mener vi, at der kun kan være tale om kvæghegn i Stråsø.

**2. Vedr. jagt: NNP’er skal være jagtfrie områder**

Vi går ud fra, at et område, der udpeges til NNP, skal være jagtfrit. (DCE-rapporten: ”Jagt spiller en afgørende rolle ved at begrænse dyrenes antal og udbredelse og hindre dyrenes naturlige adfærd, (side 8), Og: ”Vi mangler naturlige økosystemer uden jagt, hvor bestanden af vilde dyr får lov til at udvikle sig” (side 25)).

I Stråsø vil jagtfrihed betyde, at bestanden af krondyr og andet hjortevildt øges, også uden vildthegn, fordi vilde dyr hurtigt finder ud af, at området er jagtfrit og derfor tiltrækkes til området. Men det, at området er jagtfrit, vil nok ikke resultere i så tæt en bestand af kron- og råvildt, at det er tilstrækkeligt til at give et virkeligt løft for biodiversiteten, jf. DCE’s rapport, som fremhæver det vigtige i samgræsning med flere forskellige arter af store græssere (”De store dyr skaber variation i jordbundsforhold, lysforhold og mikroklima, og er dermed med til at give mulighed for, at mange forskellige plantearter kan vokse i det samme økosystem (side 45)), og den fremhæver det vigtige i et langt højere græsningstryk = flere dyr pr. hektar end nu. I Stråsø, har vi en enestående mulighed for at lave mere naturlig rewilding end noget andet sted i Danmark, fordi her findes et ulverevir. (DCE-rapporten: ”Tilstedeværelsen af store rovdyr er en vigtig faktor i forhold til at skabe rumlig og tidsmæssig heterogenitet i græssende dyrs funktionelle indvirkning på økosystemet” (side 38)). Også derfor er det oplagt at udpege Stråsø som NNP.

**3.Vedr. samgræsning med flere forskellige arter: Vi foreslår bestanden af hjortevildt suppleret med heste, kvæg og evt. bison**

DCE-rapporten fremhæver vigtigheden af samgræsning med flere forskellige arter (jf citatet ovenfor fra side 38 og: ”Flere dyrearter giver mosaiknatur, fordi hver art græsser selektivt.” (side 51)).

I Stråsø er det altså ikke nok at øge bestanden af krondyr og rådyr ved kvæghegning og jagtfrihed. Men da vi mener, at der kun kan være tale om kvæghegn omkring NNP Stråsø, er der nogle af de store græssere, som DCE-rapporten nævner som egnede til rewilding som elge og vildsvin, som ikke vil kunne anvendes i Stråsø, fordi de kræver vildthegn. DCE-rapporten anfører et eksempel fra Tyskland og Holland med samgræsning på heder: ”Græsningsforsøg i Tyskland og Holland på heder med kvæg, heste, dådyr, krondyr og får viser, atdette fører til større artsrigdom**”** (side 51).

Vi mener derfor, at man i Stråsø skal supplere bestanden af krondyr og rådyr med heste, kvæg og evt. bison. Derimod mener vi ikke, at får skal anvendes som naturplejere i Stråsø, heller ikke under ulvesikre hegn, dels fordi der ikke skal være indre hegn i NNP Stråsø, dels for at undgå ulveangreb på får. Desuden fremhæver DCE-rapporten, at græsning med får og geder ikke er rewilding (side 19).

**4. Supplerende naturpleje kan blive nødvendig**

I en NNP som Stråsø, der omfatter store hedearealer, kan store selv en øget bestand og samgræsning af flere arter af store græssere sandsynligvis ikke alene sikre selvgenerering af de beskyttede biotoper, og de kan sandsynligvis ikke hindre alle tilfælde af uønsket opvækst af træer og buske, hjemmehørende såvel som invasive arter, der kan risikere at ødelægge biotopen. Derfor kan det blive nødvendigt med supplerende naturpleje.

Per Mikkelsen og Jonna Odgaard

09.02.21